ROZHODNUTIE KOMISIE
z 22. decembra 2009,
ktorým sa podľa smernice Rady 92/43/EHS prijíma tretí aktualizovaný zoznam lokalít európskeho významu v alpskom biogeografickom regióne
[oznámené pod číslom K(2009) 10415]
(2010/42/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Alpský biogeografický región podľa článku 1 písm. c) bodu iii) smernice 92/43/EHS pozostáva v rámci Spoločenstva z územia Álp (Rakúsko, Taliansko, Nemecko, Francúzsko a Slovinsko), Pyrenejí (Francúzsko a Španielsko), Apeninského pohoria (Taliansko), severných Škandinávskych vrchov (Švédsko a Fínsko), Karpatského pohoria (Poľsko, Slovensko a Rumunsko), pohorí Stará planina, Rila, Pirin, Rodopy a Saštinska Stredna Gora (Bulharsko), čo je uvedené aj v biogeografickej mape, ktorú 25. apríla 2005 schválil výbor zriadený článkom 20 uvedenej smernice (ďalej len „Výbor pre biotopy“).
(2)
V rámci procesu, ktorý sa začal v roku 1995, je dôležité dosiahnuť ďalší pokrok pri samotnom budovaní sústavy Natura 2000, ktorá predstavuje dôležitý prvok ochrany biodiverzity v Spoločenstve.
(3)
K prijatiu pôvodného zoznamu a prvých dvoch aktualizovaných zoznamov lokalít európskeho významu v alpskom biogeografickom regióne v zmysle smernice 92/43/EHS došlo na základe rozhodnutí Komisie 2004/69/ES (2), 2008/218/ES (3) a 2009/91/ES (4). Na základe článku 4 ods. 4 a článku 6 ods. 1 smernice 92/43/EHS príslušné členské štáty vyhlásia lokalitu za osobitné chránené územie čo možno najskôr, najneskôr však do šiestich rokov od jej zaradenia do zoznamu lokalít európskeho významu v alpskom biogeografickom regióne, pričom určia priority v oblasti ochrany a potrebné ochranné opatrenia.
(4)
V rámci dynamického prispôsobenia sústavy Natura 2000 dochádza k preskúmaniu zoznamov lokalít európskeho významu. Preto je potrebná tretia aktualizácia zoznamu pre alpský región.
(5)
Na jednej strane je tretia aktualizácia zoznamu lokalít európskeho významu v alpskom biogeografickom regióne potrebná na zaradenie ďalších lokalít, ktoré od roku 2007 členské štáty navrhli ako lokality európskeho významu v alpskom biogeografickom regióne v zmysle článku 1 smernice 92/43/EHS. Povinnosti vyplývajúce z článku 4 ods. 4 a článku 6 ods. 1 smernice 92/43/EHS je potrebné splniť čo možno najskôr a najneskôr do šiestich rokov od prijatia tretieho aktualizovaného zoznamu lokalít európskeho významu v alpskom biogeografickom regióne.
(6)
Na druhej strane je tretia aktualizácia zoznamu lokalít európskeho významu v alpskom biogeografickom regióne potrebná na zohľadnenie všetkých zmien informácií o lokalitách, ktoré členské štáty predložili po prijatí pôvodného zoznamu a prvých dvoch aktualizovaných zoznamov Spoločenstva. V tomto zmysle teda tretí aktualizovaný zoznam lokalít európskeho významu v alpskom biogeografickom regióne predstavuje konsolidovanú verziu zoznamu lokalít európskeho významu v alpskom biogeografickom regióne. Malo by sa však zdôrazniť, že povinnosti vyplývajúce z článku 4 ods. 4 a článku 6 ods. 1 smernice 92/43/EHS je potrebné splniť čo možno najskôr, najneskôr však do šiestich rokov od prijatia pôvodného zoznamu alebo prvých dvoch aktualizovaných zoznamov lokalít európskeho významu v alpskom biogeografickom regióne, v závislosti od toho, v ktorom zozname bola lokalita európskeho významu uvedená po prvýkrát.
(7)
Príslušné členské štáty zaslali Komisii v období od marca 2002 do decembra 2008 v súlade s článkom 4 ods. 1 smernice 92/43/EHS zoznamy lokalít navrhovaných ako lokality európskeho významu v alpskom biogeografickom regióne v zmysle článku 1 uvedenej smernice.
(8)
K zoznamom navrhovaných lokalít boli pripojené informácie o každej lokalite vo formáte, ktorý sa zaviedol rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 (5).
(9)
K týmto informáciám patrí najaktuálnejšia a konečná mapa lokalít doručená príslušnými členskými štátmi, názov lokality, jej poloha a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(10)
Na základe návrhu zoznamu, ktorý Komisia vypracovala po dohode s každým príslušným členským štátom a v ktorom sa uvádzajú aj lokality s výskytom prioritných prirodzených typov biotopov alebo prioritných druhov, by sa mal prijať tretí aktualizovaný zoznam lokalít vybraných ako lokality európskeho významu v alpskom biogeografickom regióne.
(11)
Poznatky o existencii a rozmiestnení typov prirodzených biotopov a druhov sa neustále vyvíjajú vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využili najlepšie informácie, ktoré sú v súčasnosti k dispozícii.
(12)
Niektoré členské štáty nenavrhli dosť lokalít na to, aby splnili požiadavky smernice 92/43/EHS pre niektoré typy biotopov a druhov. V prípade týchto typov biotopov a druhov preto nemožno dospieť k záveru, že sústava Natura 2000 je úplná. S prihliadnutím na oneskorenie pri dodávaní informácií a dosahovaní dohody s členskými štátmi je potrebné prijať tretí aktualizovaný zoznam lokalít, ktorý bude potrebné preskúmať v súlade s ustanoveniami článku 4 smernice 92/43/EHS.
(13)
Vzhľadom na to, že poznatky o existencii a rozmiestnení niektorých prirodzených typov biotopov uvedených v prílohe I a druhov uvedených v prílohe II k smernici 92/43/EHS sú stále neúplné, nemožno dôjsť k záveru, či je sústava Natura 2000 pre tieto biotopy a druhy úplná alebo nie. Zoznam by sa mal v prípade potreby preskúmať v súlade s článkom 4 smernice 92/43/EHS.
(14)
V záujme jasnosti a transparentnosti by sa rozhodnutie 2009/91/ES malo nahradiť.
(15)
Opatrenia ustanovené v tomto rozhodnutí sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa stanovuje tretí aktualizovaný zoznam lokalít európskeho významu v alpskom biogeografickom regióne v súlade s článkom 4 ods. 2 tretím pododsekom smernice 92/43/EHS.
Článok 2
Rozhodnutie 2009/91/ES sa zrušuje.
Článok 3
Toto rozhodnutie je určené členským štátom.
V Bruseli 22. decembra 2009